ՀԻՄՆԱՎՈՐՈՒՄ

«ԵՎՐԱՍԻԱԿԱՆ ՏՆՏԵՍԱԿԱՆ ՄԻՈՒԹՅՈՒՆՈՒՄ ՏԵՂՈՐՈՇՄԱՆ ԿԱՊԱՐԱԿՆԻՔՆԵՐԻ ՕԳՏԱԳՈՐԾՄԱՄԲ ԱՊՐԱՆՔՆԵՐԻ ՓՈԽԱԴՐՄԱՆ ՀԵՏԱԳԾԵԼԻՈՒԹՅՈՒՆՆ ԱՊԱՀՈՎՈՂ ԱԶԳԱՅԻՆ ՕՊԵՐԱՏՈՐԻՆ ՆԵՐԿԱՅԱՑՎՈՂ ՀԻՄՆԱԿԱՆ ՊԱՀԱՆՋՆԵՐԸ, ԱԶԳԱՅԻՆ ՕՊԵՐԱՏՈՐԻ ԸՆՏՐՈՒԹՅԱՆ ԸՆԹԱՑԱԿԱՐԳԸ ՀԱՍՏԱՏԵԼՈՒ ԵՎ ՎԵՐԱՀՍԿՈՂ ՄԱՐՄԻՆ ՍԱՀՄԱՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ

***Իրավական ակտի ընդունման անհրաժեշտությունը, ընթացիկ իրավիճակը և խնդիրները.***

«Եվրասիական տնտեսական միությունում տեղորոշման կապարակնիքների օգտագործմամբ ապրանքների փոխադրման հետագծելիությունն ապահովող ազգային օպերատորին ներկայացվող հիմնական պահանջները, ազգային օպերատորի ընտրության ընթացակարգը հաստատելու և վերահսկող մարմին սահմանելու մասին» Հայաստանի Հանրապետության կառավարության որոշման նախագծի ընդունման անհրաժեշտությունը պայմանավորված է «Եվրասիական տնտեսական միությունում ապրանքների փոխադրման հետագծելիության նպատակով տեղորոշման կապարակնիքների օգտագործման մասին» համաձայնագրի 1-ին հոդվածի 9-րդ պարբերությանը և 4-րդ հոդվածի 3-րդ կետով սահմանված պահանջների պահպանմամբ: Համաձայնագրի 1-ին հոդվածի 9-րդ պարբերությամբ սահմանված է, որ ազգային օպերատորը անդամ պետության օրենսդրությանը համապատասխան որպես ազգային օպերատոր ընտրված (որոշված), տեղորոշման կապարակնիքների օգտագործմամբ հետագծելիության ենթակա ապրանքների փոխադրման հետագծելիությունը ապահովող իրավաբանական անձ է, իսկ 4-րդ հոդվածի 3-րդ կետի համաձայն՝ Եվրասիական տնտեսական միության անդամ պետությունը ընտրում (որոշում) է Եվրասիական տնտեսական միությունում տեղորոշման կապարակնիքների օգտագործմամբ ապրանքների փոխադրման հետագծելիությունն ապահովող ազգային օպերատորին, որը իրավասու է համագործակցել այդ պետության վերահսկող մարմինների և այլ անդամ պետությունների ազգային օպերատորների հետ:

Ազգային օպերատորը պետք է ունենա տեղեկատվական համակարգ, որի միջոցով ապահովում է իր կողմից տրամադրովող տեղորոշման էլեկտրոնային կապարակնիքների հետագծելիությունը։ Միաժամանակ, ընտրված Ազգային օպերատորը պետք է մասնակցի Եվրասիական տնտեսական միության այլ անդամ պետությունների ազգային օպերատորների հետ այդ համակարգերից տեղեկությունների փոխանակման նպատակով մշակվող գործիքակազմերի ներդրման աշխատանքներին։

***Կարգավորման առարկան, ակնկալվող արդյունքը.***

Իրավական ակտի ընդունման արդյունքում կապահովվեն Եվրասիական տնտեսական միությունում տեղորոշման կապարակնիքների օգտագործմամբ ապրանքների փոխադրման հետագծելիությունն ապահովող ազգային օպերատորի ընտրության համար անհրաժեշտ ընթացակարգերը:

***Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.***

Նախագիծը փոխկապակցված է Հայաստանի Հանրապետության կառավարության 12․12․2019թ․ N1830-Լ որոշմամբ հաստատված՝ Հայաստանի Հանրապետության պետական եկամուտների կոմիտեի զարգացման և վարչարարության բարելավման ռազմավարության 2․1․4-րդ (մաքսային հսկողության արդյունավետության բարձրացում) կետի հետ։

***Նախագծի մշակման գործընթացում ներգրավված ինստիտուտները և անձինք.***

Նախագիծը մշակվել է Հայաստանի Հանրապետության պետական եկամուտների կոմիտեի կողմից:

***Լրացուցիչ ֆինանսական միջոցների անհրաժեշտության վերաբերյալ.***

Նախագծի ընդունմամբ լրացուցիչ ֆինանսական միջոցների ներգրավման անհրաժեշտություն առկա չէ:

***Պետական բյուջեի եկամուտներում և ծախսերում սպասվելիք փոփոխությունների վերաբերյալ.***

Նախագծի ընդունմամբ Հայաստանի Հանրապետության պետական բյուջեում եկամուտների և ծախսերի ավելացում կամ նվազեցում չի նախատեսվում։